Saglasno članu 54 stav 1 tačka 29 Statuta Glavnog grada („Službeni list Crne Gore- Opštinski propisi“, broj 8/19) Skupština Glavnog grada - Podgorice, na śednici održanoj dana 15. maja 2020.godine, razmatrala je Izvještaj o radu Javne ustanove Kulturno-informativni centar „Budo Tomović“ Podgorica za 2019.godinu i na osnovu člana 124 Poslovnika Skupštine Glavnog grada („Službeni list Crne Gore – Opštinski propisi“, broj 31/19), donijela sljedeće

 OCJENE I ZAKLJUČAK

 OCJENE

Javna ustanova Kulturno-informativni centar „Budo Tomović” Podgorica je u 2019.godini realizovala programom predviđene aktivnosti. JU Kulturno–informativni centar „Budo Tomović“, kao i prethodnih godina, nastavila je da na kreativan način doprinosi afirmaciji kulture i umjetnosti realizacijom brojnih programskih sadržaja koji su na izuzetan način unapređivali kulturnu ponudu Glavnog grada, a imajući u vidu kulturne potrebe građana.

U 2019.godini Ustanova je realizovala više od 400 programa od čega 65 premijernih, koje je pratilo 55.000 pośetilaca. Scene KIC-a bile su otvorene za kulturne sadržaje različite programske profilacije.

U okviru muzičkog segmenta KIC-a „Budo Tomović“ realizovani su prepoznatljivi koncertni ciklusi. Filmski program obilježile su revije filmova posvećenih velikanima svjetske kinematografije. Dramski program u protekloj godini obilježila je realizacija trodnevne manifestacije kamernih dramskih ostvarenja „MAKADO“, koja je četvrti put organizovana. Realizovana je regionalna književna manifestacija „Literitorija“ koja je okupila savremene pisce iz Crne Gore, Srbije i Hrvatske.

Likovni program je nastavio da promoviše savremenu likovnu scenu i ostvaruje saradnju sa likovnim stvaraocima.

U okviru projekta Američki ugao realizovana su edukativna predavanja, filmski ciklusi i specijalizovane umjetničko-zanatske radionice i internet prezentacije na kojima su bile obuhvaćene aktuelne teme iz društvenog života.

Tokom 2019.godine, Ustanova je nastavila da ostvaruje intenzivnu saradnju sa organima, ustanovama i organizacijama u cilju realizovanja programa koji doprinose obogaćivanju kulturne ponude Podgorice i Crne Gore. Sredstva opredijeljena za realizaciju programskih aktivnosti Ustanove, utrošena su 95,48%. Učešće JU KIC „Budo Tomović“ u stvaranju budžetskih sredstava iznosila su 38.332,30 eura. Navedeni prihod ostvaren je od prodaje ulaznica za realizovane programe; od takse za izdavanja sale; od ugostiteljskih usluga, od članarine za Školu folklora i od donacija i sponzorstava.

Polazeći od iznijetih ocjena, Skupština Glavnog grada – Podgorice, donosi sljedeći –

ZAKLJUČAK

1. Usvaja se Izvještaj o radu Javne ustanove Kulturno-informativni centar „Budo Tomović“ Podgorica za 2019.godinu.

Broj: 02-016/20-446

Podgorica, 15. maja 2020. godine

 **SKUPŠTINA GLAVNOGA GRADA – PODGORICE**

 **PREDŚEDNIK SKUPŠTINE**

 **Dr Đorđe SUHIH**